钦定古今图书集成/明伦汇编/氏族典/第238卷 > 张易之
## 钦定古今图书集成/明伦汇编/氏族典/第238卷 > 张易之

按《唐书张行成传》：“行成族子易之，幼以门荫仕，既冠，
颀皙美姿，制音技多所晓通。武后时，太平公主荐其
弟昌宗得侍，昌宗白进易之材用过臣，善治炼药石。
即召见，悦之兄弟皆幸，出入禁中，傅朱粉，衣纨锦，盛
饰自喜。即日拜易之司卫少卿，赐甲第，贵震天下。诸
武兄弟及宗楚客等争造门，伺望颜色，亲执辔棰，号”
易之为“五郎”，昌宗“六郎。”圣历二年，始置控鹤府，拜易
之为监。久之，更号奉宸府，以易之为令，淫蛊显行，无
复羞畏。加麟台监，封恒国公。易之兄弟颛政，御史大
夫魏元忠劾奏，被逐。神龙元年，张柬之、崔元𬀩等率
羽林兵迎皇太子入，诛易之、昌宗于迎仙院，及其兄
昌期、同休、从弟景雄皆枭首天津桥。天宝九载，昌期
女上表自言，诏复易之兄弟官爵，赐同休一子官。